น้ำประปาฯจ่อขายหุ้นกู้3.5พันล้าน
&#8220;น้ำประปาไทย&#8221; ขายหุ้นกู้ 3,500 ล้านบาท ตั้งเป้า 5 ปีรายได้แตะ 7,800 ล้านบาท
14 ก.พ. 2555

“น้ำประปาไทย” ขายหุ้นกู้ 3,500 ล้านบาท ตั้งเป้า 5 ปีรายได้แตะ 7,800 ล้านบาท
นายสมโพธิ ศรีภูมิ กรรมการผู้จัดการ บริษัท น้ำประปาไทย (TTW) เปิดเผยว่า บริษัทจะเสนอขายหุ้นกู้มูลค่า 3,500 ล้านบาท อายุ 7 ปี และ 10 ปี ในวันที่ 20-23 ก.พ.นี้ เพื่อนำเงินไปชำระคืนหุ้นกู้ที่ครบกำหนดไถ่ถอนปลายเดือนนี้ โดยบริษัท ทริสเรทติ้ง ได้จัดอันดับเครดิตหุ้นกู้ชุดดังกล่าวที่ระดับ “AA”
ทั้งนี้ บริษัทตั้งเป้ารายได้ปี 2559 หรืออีก 5 ปีข้างหน้าที่ 7,800 ล้านบาท จากปี 2554 อยู่ที่ 4,600 ล้านบาท โดยตั้งแต่ปี 2555 บริษัทตั้งเป้าเติบโตปีละ 15% จากการจำหน่ายน้ำประปาและกำไรจากการลงทุนธุรกิจพลังงานสะอาด ขณะเดียวกันตั้งเป้าเพิ่มสัดส่วนรายได้จากธุรกิจพลังงานเป็น 35% จากปัจจุบันที่มีรายได้จากน้ำประปาเกือบ 100%
นอกจากนี้ ตั้งงบลงทุน 5 ปี จำนวน 1.92 หมื่นล้านบาท หรือเฉลี่ยปีละ 5,000 ล้านบาท แต่ปีนี้คาดว่าจะใช้เงินลงทุนประมาณ 7,000 ล้านบาท เพราะต้องนำเงินไปลงทุนในบริษัท ซีเค พาวเวอร์ (CKP) จำนวน 2,700 ล้านบาท
“เงินลงทุนจะมาจากการกู้ เพราะไม่อยากเพิ่มทุนให้เป็นภาระผู้ถือหุ้น และไม่อยากให้กระทบเงินปันผล ซึ่งที่ผ่านมาเราจ่ายปันผลอัตรา 70% ของกำไรสุทธิ สูงกว่าเกณฑ์ที่ตั้งไว้” นายสมโพธิ กล่าว
สำหรับรายได้ในปีนี้คาดว่าทำได้เกิน 5,000 ล้านบาท จากปริมาณการใช้น้ำที่เพิ่มขึ้น และการปรับราคาขายตามเงินเฟ้อ รวมทั้งรับรู้กำไรจากโรงไฟฟ้าน้ำงึม 2 จำนวน 190 ล้านบาท